
Looduskaitseseaduse muudatusest kaitsealuste 
maade omandamises alates 01.09.2026

Lugupeetavad 

Täname Keskkonnaametit juhtimast kohtutäiturite ja pankrotihaldurite tähelepanu 1.09.2026 jõustunud LKS § 16 lg 1 ja § 20 lg 11 muudatustest. Kohtutäiturite ja Pankrotihaldurite Koja, Keskkonnaameti ja Maa- ja Ruumiameti tihedas koostöös arendati 2024. ja 2025. aastal kohtutäiturite ja pankrotihaldurite elektrooniliste enampakkumiste oksjonikeskkonnas välja võimekus anda enampakkumiste korraldajatele täpne teave müüdaval kinnisasjal olevate või planeeritavatelt kaitstavate loodusobjektide kohta ja kuvada need andmed enampakkumiste aktidel. 

Palume Teil anda õiguslik selgitus, kas ja kuidas tuleb rakendada LKS § 53 lg 1 sätestatut täite- või pankrotimenetluses korraldatavate enampakkumiste kuulutuste koostamisel.

Koja ametikogu juhatus analüüsis Keskkonnaameti teavituse ajendil LKS regulatsiooni laiemalt ja asus seisukohale, et LKS § 16 lg 1 ja § 20 lg 11 muudatused koosmõjus LKS § 53 lg-ga 1 ei haaku vara müügi põhimõtetega täitemenetluses. 

Nimelt sätestab TMS § 153 lg 1 p 5, et kinnisasja enampakkumise kuulutuses märgitakse kõik kinnisomandi kitsendused. Sama paragrahvi lg 2 sätestab, et enampakkumise kuulutus avaldatakse väljaandes Ametlikud Teadaanded ja Internetis vähemalt ühes enamlevinud kinnisvara müügipakkumiste portaalis. Kohtutäitur võib kuulutuse avaldada ka enampakkumise kohas levivas ajalehes. Sissenõudja või võlgniku soovil avaldab kohtutäitur kuulutuse sissenõudja või võlgniku kulul ka muus väljaandes. 

Leiame, et TMS § 153 lg-s 2 viidatud väljaanne Ametlikud Teadaanded, Internetis enamlevinud kinnisvara müügipakkumiste portaal, enampakkumise kohas leviv ajaleht või muu väljaanne on massiteabevahendid, kuna juurdepääs neile ei ole piiratud. Seega kohustab TMS § 153 avaldama massiteabevahendites kõik kinnisasja koormavad kitsendused, ent LKS § 53 lg 1 keelab I ja II kaitsekategooria liigi isendi täpse elupaiga asukoha avalikustamise massiteabevahendites.

TMS-s sätestatud avalikustamise nõude eesmärgiks on, et enampakkumisel osaleja või sellest huvitatud isik saaks teada kõikidest kinnisomandi kitsendustest Erinevalt tavapärasest notariaalsest kinnisasja omandamise tehingust ei saa täitemenetluses korraldataval vara enampakkumisel osaleja tehingust taganeda ilma kahju kandmata. Vara väljaostmata jätmisel ei pruugi kohtutäitur enampakkumise võitjale tema makstud tagatisraha tagastada ja pankrotihalduril ei ole tagatisraha tagastamine üldse lubatud. Samuti võib olulise teabe varjamine enampakkumise teates olla aluseks nõude esitamiseks enampakkumise korraldaja vastu. 

